CELEX: 32012D0100
Language: sk
Date: 2012-02-17 00:00:00
Title: 2012/100/EÚ: Rozhodnutie Komisie zo 17. februára 2012 o metóde vyberania poplatkov za nadmerné emisie CO 2 z nových osobných automobilov podľa nariadenia Európskeho parlamentu a Rady (ES) č. 443/2009  Text s významom pre EHP

18.2.2012   
            
            
               SK
            
            
               Úradný vestník Európskej únie
            
            
               L 47/71
            
         ROZHODNUTIE KOMISIE
   zo 17. februára 2012
   o metóde vyberania poplatkov za nadmerné emisie CO2 z nových osobných automobilov podľa nariadenia Európskeho parlamentu a Rady (ES) č. 443/2009
   (Text s významom pre EHP)
   (2012/100/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 9 ods. 3,
   keďže:
   
               (1)
            
            
               Ak v súlade s článkom 8 ods. 5 druhým pododsekom nariadenia (ES) č. 443/2009 Komisia potvrdí a v súlade s článkom 10 ods. 2 zverejní, že výrobca nedodržal ustanovenia článku 4 nariadenia (ES) č. 443/2009, uloží v súlade s článkom 9 ods. 1 uvedeného nariadenia poplatky za nadmerné emisie danému výrobcovi alebo v prípade združenia správcovi združenia.
            
         
               (2)
            
            
               Je potrebné ustanoviť metódy vyberania daných poplatkov za nadmerné emisie.
            
         
               (3)
            
            
               Podľa článku 9 ods. 4 nariadenia (ES) č. 443/2009 sa poplatky za nadmerné emisie považujú za príjem do všeobecného rozpočtu Európskej únie a zaúčtujú sa do kapitoly 7 všeobecného rozpočtu. Ako metódu vyberania poplatkov je teda vhodné uplatňovať pravidlá vymáhania pohľadávok stanovené v nariadení Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev, a v nariadení Komisie (ES, Euratom) (2) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3).
            
         
               (4)
            
            
               Na účely stanovenia pohľadávok v zmysle článku 71 nariadenia (ES, Euratom) č. 1605/2002 by sa malo zohľadniť, že v súlade s článkom 8 ods. 4 nariadenia (ES) č. 443/2009 Komisia oznámi výrobcovi predbežný výpočet jeho priemerných špecifických emisií CO2 v predchádzajúcom roku, cieľové hodnoty špecifických emisií a rozdiel medzi jeho priemernými špecifickými emisiami a cieľovými hodnotami špecifických emisií za daný rok a výrobca musí v súlade s článkom 8 ods. 5 uvedeného nariadenia dostať možnosť overiť tento výpočet a do troch mesiacov odo dňa prijatia predbežného výpočtu oznámiť Komisii akékoľvek chyby v údajoch.
            
         
               (5)
            
            
               Vzhľadom na výmenu názorov, ktorá prebieha medzi Komisiou a výrobcom pred potvrdením výkonnosti výrobcov v súlade s článkom 8 ods. 5 druhým pododsekom a s článkom 10 nariadenia (ES) č. 443/2009, a na možnosť, ktorú má výrobca, aby vzniesol námietky proti výpočtu svojej výkonnosti, by sa malo tým, že Komisia potvrdila výkonnosť, považovať za preukázané, že dlh existuje a že pohľadávka je v zmysle článku 71 nariadenia (ES, Euratom) č. 1605/2002 oprávnená.
            
         
               (6)
            
            
               Poplatok za nadmerné emisie sa vypočíta v súlade so vzorcami stanovenými v článku 9 ods. 2 nariadenia (ES) č. 443/2009 a podľa článku 10 daného nariadenia sa zverejní. Suma pohľadávky by sa teda mala považovať za pevnú sumu, ktorá je splatná v zmysle článku 71 nariadenia (ES, Euratom) č. 1605/2002.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Výboru pre zmenu klímy,
            
         PRIJALA TOTO ROZHODNUTIE:
   Článok 1
   Komisia pristúpi k vymáhaniu poplatkov za nadmerné emisie vypočítané v súlade s článkom 9 nariadenia (ES) č. 443/2009 tým, že vystaví príkaz na vymáhanie a vydá oznámenie o dlhu adresované príslušnému výrobcovi v súlade s ustanoveniami článkov 71 až 74 nariadenia (ES, Euratom) č. 1605/2002 a článkov 78 až 89 nariadenia (ES, Euratom) č. 2342/2002.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 17. februára 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 140, 5.6.2009, s. 1.
   
      (2)  Ú. v. ES L 248, 16.9.2002, s. 1.
   
      (3)  Ú. v. ES L 357, 31.12.2002, s. 1.